Gewig en Kortisone | Health24
Posted by: Martie | 2011/10/10
Gewig en Kortisone
Ek was vir die laaste 4 jaar op kortisoon (Persivate en tans op Advantan agv ekseem).
Ek was ''n jaar terug in ''n motor ongeluk en het opgehou rook. Ek het 16kg opgetel en kry dit nie af nie.
Ek het vir 2 maande ''n vet vry eetplan gevolg, niks verloor nie. Ek oefen pilates, eet reg.
Ek het my skildklier laat toets en dit is 100%, ek is raandop!
Hoe kry ek dit af?
Dit is moontlik dat die kombinasie van kortisoon en die ophou rook gelei het tot jou gewigstoename van 16 kg. Ek wil aanbeveel dat jy eerstens jou velspesialis raadpleeg oor die moontlike newe-effekte van die kortisoonsalf wat jy tans gebruik. Vra ook of daar enige manier is om dit teen te werk. Aangesien jy alreeds 'n vet-vrye dieet probeer het sonder sukses, is dit miskien aangewese dat jy 'n geregistreerde dieetkundige spreek. Besoek die Assosiasie vir Dieetkunde in SA se Webwerf by: www.dietetics.co.za en klik op 'Private Practising' om 'n dieetkundige in jou gebied te vind. Die dieetkundige sal al jou individuele faktore soos die ekseem, die soort kortisoon wat jy gebruik, die rookstaking, jou neiging tot gewigstoename, ouderdom, en fisiese aktiwiteit in ag neem om vir jou 'n dieetvoorskrif te bereken. Die dieetkundige sal moontlik vir jou help met 'n lae-vet, lae-glisemiese indeks (GI) dieet aangesien die kortisoon 'n effek kan hê op jou insulienvlakke. Klik ook op 'Diet & Nutrition' bo aan hierdie bladsy en dan op 'Weight loss' en dan op 'The Glycaemic Index' om artikels oor hierdie onderwerp te lees.
Hou vol met die oefening en vra jou pilatesinstrukteur om vir jou 'n meer aktiewe program te ontwikkel, sodat jy meer aërobiese oefening kan doen om gewigsverlies aan te help.